Dionýz Kuráň

Dionýz Kuráň (* 16. marec 1971, Považská Bystrica – † 22. december 2012, Malý Kežmarský štít) bol slovenský horolezec a dlhoročný slovenský reprezentant v tomto športe.

Životopis 
Dino Kuráň sa narodil 16. marca 1971 v meste Považská Bystrica. V miestnych skalných oblastiach sa začal, v druhej polovici 80. rokov, zaoberať lezením v Horolezeckom klube Manín. Tento klub patrí medzi najstaršie a najväčšie na Slovensku a má bohatú tradíciu vo výkonnostnom horolezectve, mnoho jeho členov patrilo do slovenskej špičky i reprezentácie. V týchto podmienkach sa mladý talentovaný lezec rýchlo rozvíjal a po niekoľkých rokoch lezenia získal kredit ako jeden z najlepších slovenských lezcov. Už v roku 1992 sa dostal do reprezentačného družstva Slovenska, kde s malými prestávkami pre zdravotné problémy bol jeho členom až do posledných dní. Zahynul krátko pred Vianocami 22. decembra 2012 v masíve Malého Kežmarského štítu. Zo steny ho záchranári vyprosťovali do neskorých večerných hodín. Spolu s ním liezla aj známa slovenská lezkyňa Petra Škorvánková. S najväčšou pravdepodobnosťou ho strhla prachová lavína.

Pôsobenie na skalkách 
Lezecké umenie ukázal najskôr celkom prirodzene na domácich skalách, v Manínskej tiesňave, Súľovských skalách a inde na Slovensku. Okrem prelezov väčšiny najťažších ciest otvoril desiatky svojich vlastných prvovýstupov, ba dokonca celých lezeckých oblastí, ako napr. v posledných rokoch oblasť pri Ladcoch alebo Sokolie skaly. K jeho najťažším a najznámejším cestám patrí Vertikálny balet, stupeň obťažnosti 9+, prvé voľné prelezenie Veľkého Hermana, 9+/10-, Pre bicepsa, 9+/10-, atď., atď. Jeho cesty sa stali známe nielen tvrdou klasifikáciou, ale aj psychickou náročnosťou s minimom istení. V podobnom štýle sa mu darili aj prelezy ťažkých ciest v pieskovcových oblastiach, kde v 90. rokov otvoril aj niekoľko náročných prvovýstupov ako napr. Clearingové saldo, Vysoký vztlak alebo Srdcová záležitosť. Tieto Kuráňove výstupy majú pre ich charakter minimum alebo žiadne opakovanie.

Horolezecké úspechy vo Vysokých Tatrách 
 Veža Železnej brány, Pravý Marekov komín, 1. voľný prelez v zime 2011 s Jozefom Santusom
 Veža Železnej brány, Superdiretisima štýlom On sight (na prvý pokus),  v zime 2011 s Jánom Šofránkom
 Rohový hrebeň, Čakajúci komín, 1. voľný prelez v zime 2008 s Jánom Šofránkom

V mixovom zimnom tatranskom a alpskom lezení bol Kuráň slovenskou jednotkou. Množstvo ťažkých tatranských ľadov dokonca liezol sólo celkom bez istenia. Skutočnú hodnotu a obťažnosť napr. Marekovho komína na Vežu Železnej brány ukáže až budúcnosť, lebo všetci znalci vedia, čo sa asi môže skrývať za Dinovým hodnotením M 7-...

Najlepšie výstupy vo svete, v Alpách a Dolomitoch, v Karakorame 
 Marmolada, La mamma a Vivat Gorbi, dva prvovýstupy s Igorom Kollerom, leto 1991
 Marmolada, Posledný prezident, Špinavá Politika a Dážď z jasného neba, tri prvovýstupy s Igorom Kollerom, leto 1992
 Sass Maor, Dolomity, Zmena je život, prvovýstup s Igorom Kollerom, leto 1992
 Marmolada, 40 rokov pre Falier a Elsa, dva prvovýstupy s Igorom Kollerom, leto 1993
 Bergel, Picco Luigi Amedeo, Feri Ultra, 1. voľné prelezenie s Igorom Kollerom, leto 1994
 Bergel, Picco Luigi Amedeo, Zuby žuly, prvovýstup s Igorom Kollerom, leto 1994
 Mont Blanc, pilier Brouillard Rouge, Direttissima Gabarrou-Long, ťažký výstup vylezený štýlom OS s Martinom Heugerom, leto 2006

Referencie

Externé odkazy 
 Dino Kuráň - nekrológ

Zdroje 
 Slovenské skaly II, 2002, ISBN: 80-968835-5-0
 CD Slovenska horolezecká sezóna 2000-2009, Vydáva JAMES Slovakia s.r.o.
 CD Ročenka Horolezca 2010, Vydáva JAMES Slovakia s.r.o.
 Dinovi sa v Tatrách darí (james.sk)
 Sústredenie reprezentačného družstva a horolezcov v Bielovodskej doline (james.sk)
 Sústredenie v Bielovodskej doline 2010 (james.sk)
 Komisia alpinizmu (james.sk)
 Horolezec roka 2003 - Opäť Dodo Kopold (james.sk)

Slovenskí horolezci
Osobnosti z Považskej Bystrice